**TECHNICKÁ UNIVERZITA VO ZVOLENE**

**USMERNENIE č. 4**

**ZABEZPEČENIE PROTIEPIDEMIOLOGICKÝCH OPATRENÍ**

**PRI REALIZÁCII ŠTÁTNYCH SKÚŠOK A PREDMETOVÝCH SKÚŠOK V LETNOM SEMESTRI AKADEMICKÉHO ROKA 2019/2020
V ČASE TRVANIA MIMORIADNEJ SITUÁCIE VYHLÁSENEJ V SÚVISLOSTI S RIZIKOM OCHORENIA COVID-19**

Zvolen, 05. 05. 2020

 Toto usmernenie bolo vypracované v súvislosti so zabezpečením bezpečnosti a ochrany zdravia študentov a zamestnancov Technickej univerzity vo Zvolene počas trvania mimoriadnej situácie v súvislosti s rizikom ohrozenia verejného zdravia ochorením
COVID-19. Usmernenie bližšie špecifikuje protiepidemiologické opatrenia nariadené Úradom verejného zdravotníctva Slovenskej republiky, ktoré je nutné zabezpečiť a dodržiavať v čase trvania mimoriadnej situácie až do odvolania.

1. **ŠTÁTNE SKÚŠKY**

 Štátne skúšky na Technickej univerzite vo Zvolene (ďalej len TUZVO) sa budú uskutočňovať v termíne **24. 6. 2020 – 10. 7. 2020** na I. stupni a v termíne **22. 6. 2020– 17. 7. 2020** na II. stupni vysokoškolského štúdia. Podrobný harmonogram si samostatne stanovia jednotlivé fakulty a univerzitné študijné programy (ďalej len UŠP).

 Štátne skúšky v I. a II. stupni vysokoškolského štúdia budú prebiehať za fyzickej prítomnosti študentov. Bez fyzickej prítomnosti študentov budú prebiehať len v ojedinelých prípadoch, najmä u zahraničných študentov. Štátne skúšky za fyzickej prítomnosti študentov budú realizované len vo väčších miestnostiach za dodržania nasledovných protiepidemiologických opatrení:

1. **Skúšková miestnosť a skúšobná komisia**
* Skúšobná komisia na vykonanie štátnych skúšok má najmenej štyroch členov.
* Vzdialenosť medzi pracovnými miestami skúšajúcich pedagógov bude minimálne 2 metre.
* Každý skúšajúci musí byť chránený rúškom a musí používať vlastné písacie potreby.
* Je potrebné obmedziť osobný kontakt, vrátane podávania rúk, priebežne sledovať svoj zdravotný stav (telesná teplota, respiračné problémy, kašeľ a pod.) a vyvarovať sa dotykov tváre a rúšok rukami.
* Po celý čas konania skúšok je zakázaná konzumácia stravy a nápojov. V prípade trvania skúšok viac ako 4 hodiny je potrebné vyhradiť prestávku na obed pre členov skúšobných komisií v trvaní min. 30 minút. Pri konzumácii jedla je povinnosť dodržiavať 2 metrovú bezpečnú vzdialenosť medzi konzumujúcimi osobami v miestnosti určenej na konzumáciu jedla pre každú skúšobnú komisiu v oddelenom čase.
* Pri striedaní komisií na čas obeda je potrebné miestnosť dôkladne jednorazovo vyvetrať.
* Gratulácia k úspešnému zvládnutiu skúšok sa musí zaobísť bez tradičného podania rúk.
1. **Študenti**
* Študenti vykonajú skúšky podľa stanoveného harmonogramu. Čas stanovený na skúšanie jedného študenta bude max. 50 minút.
* V rámci skúšok pozývať študentov do miestnosti maximálne po dvoch, dodržiavať minimálne 2 metrovú bezpečnú vzdialenosť medzi študentmi.
* Každý študent musí byť chránený rúškom, môže používať len vlastné písacie potreby.
* Je potrebné obmedziť osobný kontakt, vrátane podávania rúk, priebežne sledovať svoj zdravotný stav (telesná teplota, respiračné problémy, kašeľ a pod.) a vyvarovať sa dotykov tváre a rúšok rukami.
* Na začiatku každej skúšky je študent povinný odovzdať vyplnený a podpísaný formulár Čestného vyhlásenia, v ktorom prehlasuje, že na sebe nepozoruje príznaky ochorenia COVID-19, počas posledných 14 dní sa nezdržiaval mimo územia Slovenskej republiky a nemá vedomosť, že by v posledných 14 dňoch prišiel do kontaktu s osobou, u ktorej bolo potvrdené alebo existuje podozrenie na ochorenie COVID-19.

Prístup verejnosti bude možný len za striktného dodržania protiepidemiologických opatrení.

1. **Pre štátne skúšky na III. stupni vysokoškolského štúdia platia tieto usmernenia
a opatrenia primerane. Skúšky z predmetov na III. stupni vysokoškolského štúdia
je možné vykonávať aj online formou.**
2. **ODOVZDANIE ZÁVEREČNÝCH PRÁC ŠTUDENTOV KONČIACICH ROČNÍKOV I. A II. STUPŇA VYSOKOŠKOLSKÉHO ŠTÚDIA**

 Termín na odovzdanie záverečných prác je **31. 5. 2020**. Práce sa budú odovzdávať
v elektronickej forme prostredníctvom univerzitného informačného systému (ďalej len UIS). Podmienky pre odovzdávanie tlačenej verzie záverečnej práce, podpísanej licenčnej zmluvy
a protokolu o kontrole originality si stanovia jednotlivé fakulty a UŠP vo svojich usmerneniach.

1. **PREDMETOVÉ SKÚŠKY**

 Pri predmetových skúškach odporúčame preferovať online formu skúšania s využitím dostupných aplikácií. Z dôvodu ochrany identity študenta odporúčame využívať aplikáciu Microsoft Teams. Skúšanie za fyzickej prítomnosti je povolené v termíne od **18. 5. 2020** vo väčších miestnostiach za dodržania nasledovných opatrení:

1. **Skúšajúci pedagóg**
* V prípade, ak skúša predmet viac pedagógov, vzdialenosť medzi pracovnými miestami skúšajúcich pedagógov by mala byť minimálne 2 metre.
* Každý skúšajúci musí byť chránený rúškom a musí používať vlastné písacie potreby.
* Je potrebné obmedziť osobný kontakt, vrátane podávania rúk, priebežne sledovať svoj zdravotný stav (telesná teplota, respiračné problémy, kašeľ a pod.) a vyvarovať sa dotykov tváre a rúšok rukami.
1. **Študenti**
* Počet študentov prihlásených na jeden termín skúšky realizovanej za fyzickej prítomnosti je maximálne 10.
* Pri ústnej skúške budú mať študenti stanovený časový harmonogram, pričom čas stanovený na skúšanie jedného študenta bude maximálne 50 minút.
* V rámci ústnych skúšok pozývať študentov do miestnosti maximálne po dvoch, dodržiavať minimálne 2 metrovú bezpečnú vzdialenosť medzi študentmi.
* V prípade písomných skúšok dodržiavať minimálne 2 metrovú bezpečnú vzdialenosť medzi študentmi (obsadzovať každú druhú lavicu/každé druhé sedadlo, resp. rad sedadiel).
* V prípade praktickej časti skúšok by mala byť zabezpečená 2 metrová bezpečná vzdialenosť medzi študentmi pre pracovné miesta určené pre výkon praktickej skúšky. Nemali by byť zadávané skupinové úlohy pre viac ako dvoch študentov súčasne.
* Každý študent musí byť chránený rúškom a môže používať len vlastné písacie potreby.
* Je potrebné obmedziť osobný kontakt, vrátane podávania rúk, priebežne sledovať svoj zdravotný stav (telesná teplota, respiračné problémy, kašeľ a pod.) a vyvarovať sa dotykov tváre a rúšok rukami.
* Pri vstupe do skúškovej miestnosti je študent povinný odovzdať vyplnený a podpísaný formulár Čestného prehlásenia, v ktorom prehlasuje, že na sebe nepozoruje príznaky ochorenia COVID-19, počas posledných 14 dní sa nezdržiaval mimo územia Slovenskej republiky a nemá vedomosť, že by v posledných 14 dňoch prišiel do kontaktu s osobou, u ktorej bolo potvrdené alebo existuje podozrenie na ochorenie COVID-19.
1. **UBYTOVANIE ŠTUDENTOV V SKÚŠKOVOM OBDOBÍ**

Po uvoľnení opatrenia týkajúceho sa obmedzenia ubytovania je možné študentom poskytnúť ubytovanie v študentských domovoch TUZVO na nevyhnutný čas pre vykonanie študijných povinností.

1. **VŠEOBECNÉ OPATRENIA**
2. Pri vstupe do budovy je potrebné zmerať teplotu členov skúšobnej komisie, skúšajúcich pedagógov a študentov. Osoby s prejavmi akútneho respiračného ochorenia, osoby s klinickými príznakmi COVID-19, ako aj osoby podliehajúce karanténnym opatreniam, sú z účasti na skúškach vylúčené, vrátane pedagógov.
3. V priestoroch univerzity musia byť umiestnené na dostupných miestach dezinfekčné prostriedky na dezinfekciu rúk. Potrebné je pravidelne dezinfikovať povrchy pracovných plôch, kľučky a madlá a pravidelne krátkodobo a účinne vetrať miestnosti. Po celý čas je zakázaná konzumácia stravy a nápojov. V prípade trvania skúšok viac ako 4 hodiny je potrebné vyhradiť prestávku na obed pre členov skúšobných komisií v trvaní maximálne 30 minút.
4. **Ďalšie podmienky pre uskutočňovanie pedagogických procesov na všetkých stupňoch vysokoškolského štúdia si podrobnejšie stanovia jednotlivé fakulty a UŠP vo svojich vnútorných usmerneniach.**
5. Prípadné zmeny tohto usmernenia sú vyhradené. Podľa vývoja situácie so šírením ochorenia COVID-19 na Slovensku môžu nastať prípadné ďalšie zmeny v opatreniach a usmerneniach na vykonávanie štátnych skúšok a predmetových skúšok v priebehu letného semestra akademického roku 2019/2020.

Spracovali: RNDr. Andrej Jankech, PhD.

 doc. Ing. Andrea Majlingová, PhD.

Schválil: Dr. h. c. prof. Rudolf Kropil, PhD., rektor TUZVO

Účinnosť: od 11. 05. 2020 do odvolania